Min søsters børn
Min søsters børn er en dansk filmserie, som gik i biograferne fra 1966 til 1971 og blev genoplivet i 2001.
De originale film blev produceret af Saga Studio og var instrueret og skrevet af Annelise Reenberg. Omdrejningspunktet er ungkarlen onkel Erik, som er ekspert i børneopdragelse, men får udfordringer med at håndtere teori i praksis, da han skal passe sine nevøer og niecer. Rollen blev spillet af Axel Strøbye. Allerede de to sidste film, Min søsters børn vælter byen (1968) og Min søsters børn når de er værst (1971), skilte sig ud fra formlen ved at sætte børnene mere i centrum.
I 2001 blev konceptet genoplivet af filmproducer Michael Obel (f. 1960) med først Peter Gantzler og siden Peter Mygind og Rasmus Botoft i rollen som onkel Erik og anførere for skiftende skuespillerhold. De første tre films succes hos familiepublikummet inspirerede en konkurrerende genoplivning af Far til fire. Begge serier har demonstreret evnen til at sælge biografbilletter, mens de af kritikken er blevet affærdiget som "romertalsfilm", der sigter lige så bredt som lavt.